[{"text_idx": "#000002", "text": "2021eko Gobernu programaren gauzatzearen laburpena (PDF)"}, {"text_idx": "#000007", "text": "Artolazabalek azaldu du zergatik eskatu zion bere Sailak haren Estatistika Erakundeari \u2018Covid-19ko heriotza-tasa adineko egoitzetan, 2020-2021\u2019 azterlana egiteko. Gogorarazi duenez, haren Sailak \u201dez du eskumenik mendeko pertsonentzako egoitza-baliabideen osasun-arloan eta kudeaketan\u201d, eta foru-aldundiei dagokie hura. Baina, esan duenez, \"bada gure eskumenekoa haietako plangintza eta gizarte-zerbitzuak arautzen dituen araudia garatzea\u201d."}, {"text_idx": "#000008", "text": "Hori horrela, azaldu duenez, Berdintasun, Justizia eta Gizarte Politiketako Sailak txosten hori eskatu zuen, Covid-19aren ondorioen ebaluazio zuzena izateko, bai eta etorkizunean antzeko egoeretan garatu beharreko politikak balioesteko ere."}, {"text_idx": "#000009", "text": "Sailburuak Batzordearen aurrean azaldu duen ondorio nagusietako bat izan da honako hau onartzea: \u201ckutsaduren lehen olatuak eragin handia izan zuen egoitzetako populazioarengan\u201d, eta ez da bereizketarik egon pribatuen eta publikoen artean. Era berean, honako hau esan du: \u201cafekzioaren ondorioz, adinekoen egoitzek azkar esku hartu behar izan zuten, Covid-19aren kutsaduretatik eta ondorioetatik babesteko neurriak hartzeko\u201d. Artolazabalek zenbait datu eman ditu, besteak beste, % 46koa izan dela pandemiaren lehen olatuan egoitza-zentroetako 65 urtetik gorako erabiltzaileen arteko kutsadura berrien tasa. Ehuneko hori, esan duenez, % 15,2koa izan zen 2020ko uztaileko bigarren olatuan eta, ondoren, % 6,1era jaitsi zen, \u201cadinekoei txertoak eman ondoren\u201d. Ondoren, egoera egonkortu egin zen 2021ean, eta \u201cegoitzetako mendeko pertsonen heriotza-tasa ohiko heriotza-tasaren esparruaren berezko tartean izan zen\u201d."}, {"text_idx": "#000010", "text": "Txostenak ez du alderik ikusten zentro pribatuen eta publikoen artean: \u201cDatuek erakusten dute zentro pribatuetan ez dela bereizgarri izan Covid-19aren ondoriozko gehiegizko heriotza-tasaren maila altuagoak eduki izana sektoreko gainerako zentroek baino\"."}, {"text_idx": "#000012", "text": "Artolazabalek beste alderdi bat ere nabarmendu du: egoitzetan bizi diren adinekoen eta haien etxeetan bizi direnen arteko desberdintasunak. \u201cEsan beharra dago, nahiz eta 2020an pandemiak eragin handiena adinekoen egoitzetan ekarri zuen, egoerara egokitzeko gaitasuna ere askoz ere azkarragoa izan zela haien etxeetan bizi zen mendeko populazioarena baino\u201d. Eta, amaitzeko, honako hau irakurri du: \u201cEsan dezakegu pandemia lehenago iritsi zela egoitzetara mendeko pertsonak dituzten etxeetara baino, baina Covid-19aren aurkako erreakzioa azkarragoa eta eraginkorragoa izan zela egoitzetan etxeetan baino."}, {"text_idx": "#000013", "text": "Azkenik, Covid-19ko heriotza-tasa adinekoen egoitzetan, 2020-2021 txostenaren hirugarren ondorioak EAE Estatuko koiuntura globalean jartzen du. Hala, Beatriz Artolazabalek Estatistikako Institutu Nazionalaren (INE) datuetan oinarrituta azaldu duenez, 2020ko martxoan eta apirilean, % 85,6 areagotu zen populazio orokorrean hildako pertsonen kopurua, aurreko urteko aldi berarekin alderatuta. Horrek eragin berezia izan zuen 65 urtetik gorakoetan; kolektibo horretan, txosteneko datuen arabera, Estatuan, % 93,5 areagotu da heriotza-tasa."}]